Iktatószám: HIV/1774-40/2021.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2021. június 24-i nyilvános ülésére**

**Tárgy:** Hévíz Város Önkormányzat 2021. évi költségvetéséről szóló 8/2021. (II. 26.) rendelet módosítása

**Az előterjesztő:** Papp Gábor polgármester

**Készítette:** Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2021. évi költségvetéséről szóló 8/2021. (II. 26.) rendelet módosítása – az állami támogatás összegének módosulása, az értékesített tárgyi eszközök ellenértéke miatti bevételi előirányzat-változása, működési bevételei előirányzatok módosulása, az államháztartáson belülről és kívülről átvett; államháztartáson belülre és kívülre átadott pénzeszköz előirányzott összegének módosulása, a felhalmozási kiadási előirányzatok módosítása, a működési kiadások előirányzatának változása, valamint a Képviselő-testületi döntések költségvetési rendeleten való átvezetése miatt – vált szükségessé.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 60.881 ezer Ft-tal nő, pénzforgalmi szempontból működési bevételek előirányzata 33.992 ezer Ft-tal nő, a felhalmozási bevételek előirányzata 13.063 ezer Ft-tal nő.

Az **Önkormányzat** bevételi főösszege előirányzata 300 ezer forinttal csökken. Ezenbelül működési pénzforgalmi bevételi előirányzatát több tényező is befolyásolta pozitív és negatív irányba is, melyek egyenlegeként 29.712 ezer forinttal növekedett. Továbbra is negatív hatása van a veszélyhelyzet által okozott gazdasági károk helyreállításának céljából tett intézkedéseknek, melyek érintik az állami támogatásokat, a helyi adókat, illetve egyéb működési bevételeket.

Az *állami támogatások* közül véglegesen kikerült az üdülőhelyi feladatok támogatása, valamint ez évben a kieső idegenforgalmi adó kompenzálása is. A Magyarország 2021. évi központi költségvetéséről szóló 2020. évi XC. törvény 2. melléklete által meghatározott helyi önkormányzatok általános működésének és ágazati feladatainak támogatása több tételben módosult:

* A 2020. évi elszámolás következtében mind visszafizetési kötelezettsége, mind pótlólagosan igénylési lehetősége keletkezett az Önkormányzatnak. A pénzügyi rendezése bruttó módon történt. Az Önkormányzat visszafizetési kötelezettsége: 484.613,- Ft, mely a kiadások között az elvonások, befizetések soron jelenik meg. Önkormányzatot megillető pótlólagos támogatás pedig 31.417.475,- Ft összegben a bevételi oldalt növeli.
* 2021. évi kiegészítő felmérés történt a minimálbér és a garantált bérminimum emelkedése miatt, mely 8.838.848,- Ft plusz támogatást jelent.
* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2021. májusi felmérés következtében 3.570 ezerFt támogatás lemondására került sor, mely a települési önkormányzatok egyes köznevelési feladatainak támogatását 569.900,- Ft-tal, intézményi gyermekétkeztetés támogatását 3.000.000,- Ft-tal érinti.

Az *Egyéb működési célú támogatások államháztartáson belülről* tervezett összege 9.787 eFt-tal csökkent, de a főösszeget nem érinti, mivel ugyanazen összeggel nőtt *felhalmozási célú támogatások* összege is. Két pályázat (Hévíz Város fenntartható közlekedése, Hévízi Termelői Piac megújulása) működési és felhalmozási célja közötti átcsoportosítás következménye.

A *közhatalmi bevételek*et érintő rendelkezéseket érintőenaz egyes, a veszélyhelyzet ideje alatt alkalmazandó gazdasági szabályokról szóló 498/2020. (XI. 13.) Korm. rendelet módosításáról a Kormány 319/2021. (VI. 9.) Korm. rendelete alapján az idegenforgalmi adó esetében az a rendelkezés született, hogy „2021. január 1. napja és 2021. június 30. napja közötti időszakban eltöltött vendégéjszaka utáni idegenforgalmi adót az adó alanyának nem kell megfizetnie, az adó beszedésére kötelezettnek nem kell beszednie, befizetnie, a megállapított, de be nem szedett adót azonban – kivéve, ha annak összege nulla – be kell vallania az adóhatósághoz.” Költségvetés összeállításakor az ismert jogszabályok, a veszélyhelyzetről szóló tájékoztatók, és mindezekből következtetett várható gazdasági hatások alapján került az idegenforgalmi adóbevétel összege tervezésre. A jelzett módosítással szűken, de 2021. december 31-ig teljesülhet a 284.644 eFt idegenforgalmi adóbevétel, mely messze nem közelíti meg a még „hagyományos” évnek nevezhető 2019. évben befolyt éves összegét (csak 2019. június 30-ig már 253.406 eFt bevétel teljesült ezen a jogcímen, 2019. december 31-ig pedig: 628.966 eFt).

Továbbra is érvényben vannak a koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről szóló 535/2020. (XII. 1.) korm. rendeletben foglaltak, mely szerint:

1. A 2021. évben végződő adóévben a helyi adó és a települési adó mértéke nem lehet magasabb, mint az ugyanazon helyi adónak, települési adónak az e rendelet hatálybalépése napján hatályos és alkalmazandó önkormányzati adórendeletben megállapított adómértéke.

2. Az önkormányzatnak az e rendelet hatálybalépése napján hatályos adórendelete szerinti adómentességet, adókedvezményt a 2021-ben végződő adóévben is biztosítania kell.

3. A települési önkormányzat a 2021. évre új helyi adót, új települési adót nem jogosult bevezetni.

A koronavírus-világjárvány nemzetgazdaságot érintő hatásának enyhítése érdekében szükséges egyes intézkedésekről szóló 639/2020. (XII. 22.) korm. rendelet alapján kkv-nak minősülő vállalkozások esetében a 2021-es adóévben a helyi iparűzési adó mértéke 1%, feltéve, hogy nettó árbevétele vagy mérlegfőösszege legfeljebb 4 milliárd forint és a 2021. évben végződő adóévben alkalmazandó önkormányzati rendeletben megállapított adómérték több mint 1 százalék. Ennek ellentételezésére a kormány a 4/2021. (I. 14.) rendeletében a veszélyhelyzettel összefüggésben a huszonötezer főnél nem nagyobb lakosságszámú települési önkormányzatok támogatási programját fogalmazta meg, miszerint ezek a települési önkormányzatok a 2021. évben - a 2021. május 17-ei napra vonatkozó adatok szerint - kieső iparűzési adóbevételének összegével megegyező összegben a központi költségvetésből támogatására jogosultak. A támogatás folyósítása (Magyarország 2021. évi központi költségvetéséről szóló 2020. évi XC. törvény 3. mellékletének II/6.3/k pontja alapján) két egyenlő részletben – június és október hónapban – nettó finanszírozás keretében történik.

A *működési bevételek* előirányzatának összege nem változott. Az ide tartozó teljesítés tartalmazza már az alpolgármester úr által befizetett a gépjármű baleset miatt keletkezett kár megtérítésének összegét. A veszélyhelyzet miatti gazdasági intézkedésekről szóló rendelkezések továbbra is érvényben vannak, kivétel: az ingyenes parkolás megszűnt 2021. május 25-től.

A *működési célú támogatások államháztartáson kívülre* történő változásokmind bevételi, mind kiadási oldalon a Knowledge Well és a Share Music elnevezésű pályázatok külföldi partnerrel bruttó módon történő elszámolásából ered – a tartalék soraiba is betervezett - az árfolyamkülönbözetek figyelembe vételével.

Az önkormányzat felhalmozási pénzforgalmi bevételei 13.063 eFt-tal változtak, mely egyrészt (9.787 eFt) a működési bevételeknél már említett, pályázaton belüli átcsoportosítás következménye, másrészt Hévíz, Kölcsey u. 964/9 hrsz ingatlan hasznosításából eredő 1.070 eFt, valamint a JEH-234 forgalmi rendszámú és a SCK-670 forgalmi rendszámú gépjárművek értékesítéséből származó 2.206 eFt eredménye.

A Finanszírozási bevételek önkormányzat és intézményei együttes összege 13.826 eFt-tal nőtt, mely a Hévíz Város Önkormányzat 2020. évi zárszámadásáról szóló 14/2021 (V.28.) önkormányzati rendeletben elfogadott maradvány átvezetéséből (összesen: 11.547 ezerFt csökkenés), valamint 2021. január-május hónapok nettó finanszírozásból eredő megelőlegezésből (25.373 ezerFt növekedés) tevődik össze.

Az **Intézmények** bevételi oldal változása első sorban a már az önkormányzat *finanszírozási bevételénél* is említett Hévíz Város Önkormányzat 2020. évi zárszámadásáról szóló 14/2021 (V.28.) önkormányzati rendeletben elfogadott maradvány *Központi, irányító szervi támogatással* szembeni átvezetéséből ered. Részletei a T/3-T/7 számú tájékoztató táblákban láthatóak. *Egyéb működési célú államháztartáson belülről származó támogatás* GAMESZ és a TASZII intézményeknél növekszik a közfoglalkoztatottak utáni támogatás következtében. A TASZII *működési bevételei* további 2.657 eFt-tal emelkednek, mely a 2021. I. negyedévre vonatkozó belépési hozzájárulások összege.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 60.881 ezer Ft-tal nőtt, pénzforgalmi szempontból működési kiadási előirányzata 23.545 ezer Ft-tal, a felhalmozási kiadások előirányzata 11.963 ezer Ft-tal nőtt.

Az **Önkormányzat** működési pénzforgalmi kiadásai összességében 21.541 ezerFt-tal nőnek, részleteiben pedig a határozatokkal meghozott döntések és a bevételek csökkenését kompenzáló rendezések következménye.

A *dologi kiadások* növekedésére nagyobb mértékben kiható tételek:

* 41/2021 (II.26.) és 81/2021 (IV.30.) határozatokban foglaltak alapján „Okos parkolás” I. ütemével kapcsolatos kiadás: 5.291 eFt
* 23/2021 (II.11.) határozatból eredően a TOP-2.1.3-16-ZA1-2021-00047 „Települési környezetvédelmi infrastruktúra-fejlesztés” indítása 1.000 eFt
* 71/2021 (IV.19) határozat alapján „Hévízi hajószakács” munkacímű novelláskötet támogatása 2.540 eFt
* 60/2021 (IV.19.) határozat szerint Magyar Falu Program – UHK 2021 „Út, híd, kerékpárforgalmi létesítmény építése/felújítása” pályázaton történő induláshoz szükséges feltételek biztosítása: 560 eFt
* 22/2021 (II.11.) határozat alapján Adeptus Europe Kft. szerződésének meghosszabbíása: 17.209 eFt
* Korábbi években történő kötelezettségvállalások infláció követése, ÁFA fizetési kötelezettségek, valamint parkolási tevékenységgel összefüggő korábbi évek alapján történő, továbbra is önkormányzati kötelezettségvállalást (rendszer bérleti díjak, informatiaki díjak, jogi képviseleti díjak, stb.) eredményező tételek, összességében 43.599 eFt összegben.

Az *államháztartáson belülre történő* *működési célú támogatás* növekedését első sorban a 48/2021 (III.12.) és 65/2021 (IV. 12.) határozatok és a Kúria Pfv.V.20.475/2020/10 ítélet szerinti Alsópáhok és Keszthely önkormányzatainak fizetendő összegek teszik ki.

*Államháztartáson kívülre történő működési célú támogatások* csökkenését a bevételek esetleges csökkenését kompenzálva a Hévízi Turisztikai Nonprofit Kft. támogatásából 48.852 eFt elvonás eredményezi.

A *Működési célú céltartalék, az általános tartalék*csökkenésénét a felsorolt testületi döntések és kötelezettségvállalások eredményezték, valamint a nemzetközi pályázatok elszámolásából eredő árfolyamkülönbségek módosították. A polgármesteri keretből az elmúlt időszakban 569 ezerFt került felhasználásra tárgyi eszköz beszerzés (Saeco kávéfőző) céljából.

A felhalmozási pénzforgalmi kiadások előirányzata 168.694 eFt összeggel csökkent. Részleteiben a *Beruházások* előirányzata 10.389 ezer Ft-tal nőtt a Robots Connecting pályázat keretében beszerzett informatikai eszköz árfolamkülönbözet elszámolásából eredően 1.083 eFt összegben, a polgármesteri keret felhasználásából eredően 569 eFt, továbbá 8.737 eFt-tal a már a dologi kiadások változását is eredményező, pályázatokat érintő 23/2021 (II.11.) határozattal a TOP-2.1.3-16-ZA1-2021-00047 "Települési környezetvédelmi infrastruktúra-fejlesztések", 68/2021 (IV.19.) határozattal a MFP-UHK/2021 " Út, híd, kerékpárforgalmi létesítmény építése/felújítása" és a 67/2021 (IV.19.) határozattal MFP-OKE/2020 Önkormányzati kerékpárút építésének megvalósításához szükséges változási terv engedélyeztetése célok megvalósíthatóságáért.

Az „Okos parkolás” I. ütemének megkezdéséről szóló 81/2021 (IV.30.) határozat alapján a *felhalmozási célú tartalék* összegéből 140.000 ezerFt+ÁFA, összesen 177.800 ezerFt került átcsoportosításra.

Az **Intézmények** kiadási előirányzataainak változását a költségvetési főösszeghez kis mértékben, de több tétel befolyásolta. A **Polgármesteri Hivatal** személyi juttatásai 4.500 eFt-os és munkaadót terhelő járuléka 700 eFt-os emelkedését a már korábbi döntésekkel megalapozott személyi változások okozták (GAMESZ-től eljővő, 2021. június 1-től 1 fő, 2021. július 1-től 1 fő dolgozó Hivatalban történő továbbfoglalkoztatása).

**GAMESZ** személyi juttatásainak és munkaadót terhelő járulékainak változása egyrészt csökken az előzőekben említett 2 fő munkaviszonyának megszüntetése okán, másrészt nő a közfoglalkoztatottak támogatásának összegével.

A **Brunszvik Teréz Napközi Otthonos Óvoda** személyi juttatásaiés munkaadót terhelő járulékainak emelkedését - tervezéskor még nem számolható - 1 fő óvodapedagógus I. kategóriából II. kategóriába történő minősítéséből fakadó illetmény növekedése okozza.

**TASZII** személyi juttatásainek és munkaadót terhelő járulékainak összege a közfoglalkoztatottak támogatásának összegével nő. A beköltözők által fizetett belépési hozzájárulások 2021. I. negyedévben bevételként elszámolt, 2.657 eFt összege – mely működtetésre és fejlesztésre fordítható- a beruházási kiadások előirányzat emelésének fedezetét biztosítja.

**4.**

**LÉTSZÁM**

A költségvetési szervek létszámkerete 2021. január 1-jei időpontra 200,25 fő, melynek időbeli változását költségvetési szervenkénti megbontásban az 5. melléklet állapítja meg. A változások a korábbi döntések végrehajtásából adódnak.

**5.**

**ÖSSZEFOGLALÓ**

A jelen előterjesztéssel benyújtott - 2021. évi költségvetés módosításáról szóló - rendelettervezet a város költségvetését 6.196.600 ezer Ft bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2021. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -7.§**

Az önkormányzat és a költségvetési szervek költségvetési főösszegének módosulásai.

**8. §**

Létszámadatok módosulása

**9. §**

A rendelet mellékleteinek módosulása.

**10. §**

Hatályba léptető rendelkezések.

A napirendben a döntési javaslat szerinti döntés meghozatala szükséges és arányos döntés az államháztartásról szóló 2011. évi CXCV. törvény és a Magyarország 2021. évi központi költségvetéséről szóló 2020. évi XC. törvény alapján.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**Hévíz Város Önkormányzat Képviselő-testületének**

**…/…. (…...) önkormányzati rendelete**

**Hévíz Város Önkormányzat 2021. évi költségvetéséről szóló 8/2021. (II. 26.) önkormányzati rendelet módosításáról**

Hévíz Város Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. §** Hévíz Város Önkormányzat 2021. évi költségvetéséről szóló 8/2021. (II. 26.) rendelet (a továbbiakban: Ör.) 3. § (1)-(3) bekezdések helyébe a következő rendelkezések lépnek:

(1) Hévíz Város Önkormányzat és intézményei 2021. évi költségvetési bevétele: 2.562.181.000,- forint, ebből:

a) működési célú bevételek 1.656.174.000,- forint;

b) felhalmozási célú bevételek 906.007.000,- forint.

(2) Az Önkormányzat és intézményei finanszírozási bevétele 3.634.419.000,- forint.

(3) Az Önkormányzat és intézményei 2021. évi bevétele összesen: 6.196.600.000,- forint.

**2.** **§** Az Ör. 4. § (1)-(4) bekezdések helyébe a következő rendelkezések lépnek:

(1) Az Önkormányzat és intézményei 2021. évi költségvetési kiadása 5.992.754.000,- forint, ebből:

a) működési célú kiadások 2.618.857.000,- forint;

b) felhalmozási célú kiadások 3.373.897.000,- forint.

(2) Az Önkormányzat tartaléka 115.024.000,- forint, melyből 100.907.000,- forint a működési tartalék és 14.117.000,- forint a felhalmozási tartalék.

(3) Az Önkormányzat és intézményei finanszírozási kiadások összege 203.846.000,- forint.

(4) Az Önkormányzat és intézményei 2021. évi kiadása összesen: 6.196.600.000,- forint.

**3. §** Az Ör. 5.§ (1)-(2) bekezdése helyébe a következő rendelkezés lép:

(1) A megállapított működési kiadás előirányzatain belül kiemelt előirányzatok:

1. személyi juttatások előirányzat összesen 879.744.000,- forint;
2. munkaadót terhelő járulékok és szociális hozzájárulási adó előirányzat összesen 161.505.000,- forint;
3. dologi kiadások előirányzat összesen 1.147.627.000,- forint;
4. ellátottak pénzbeli juttatásai előirányzat összesen 16.309.000,- forint;
5. egyéb működési célú kiadások előirányzat összesen 413.672.000,- forint.

(2) a) A költségvetés egyensúlyát 3.102.219.532,- forint költségvetési maradvány igénybevételével és 36.889.000 forint államháztartáson belüli megelőlegezéssel biztosítja. Ebből a működési jellegű kötelező feladatok 1.249.698.532,- Ft, működési jellegű nem kötelező feladatok 118.977.000,-, a felhalmozási jellegű kötelező feladatok 1.733.544.000,- forint.

b) Az előző évi költségvetési maradvány összege összesen: 3.102.219.532 Ft, intézményenként:

1. Hévíz Város Önkormányzat maradványát 3.045.318.764 Ft,

2. Hévízi Polgármesteri Hivatal maradványát 20.650.352 Ft,

3. Hévíz Város Önkormányzat Gazdasági és Műszaki Ellátó Szervezetének maradványát 3. 531.540 Ft,

4. Brunszvik Teréz Napközi Otthonos Óvoda maradványát 1.308.980 Ft,

5. I. Gróf Festetics György Művelődési Központ, Városi Könyvtár és Muzeális Gyűjtemény maradványát 15.071.685 Ft,

6. a Teréz Anya Szociális Integrált Intézmény maradványát 16.338.211 Ft.

**4. §** Az Ör. 6. § (1)-(2) bekezdése helyébe a következő rendelkezés lép:

(1)Az Önkormányzat (2/1. melléklet) 2021. évi:

a) bevételi főösszege 5.911.643.000,- forint;

b) kiadási főösszege 5.911.643.000,- forint.

(2) A polgármesteri hivatal (2/1/1. melléklet) 2021. évi:

a) bevételi főösszege 283.655.000,- forint;

b) kiadási főösszege 283.655.000,- forint**.**

**5. §** Az Ör. 7. § helyébe a következő rendelkezés lép:

7. § A Hévíz Város Önkormányzat Gazdasági, Műszaki Ellátó Szervezet (3/1. melléklet) 2021. évi:

a) bevételi főösszege 449.785.000,- forint;

b) kiadási főösszege 449.785.000,- forint.

**6. §** Az Ör. 8. § helyébe a következő rendelkezés lép:

8. §A Brunszvik Teréz Napközi Otthonos Óvoda (3/2. melléklet) 2021. évi:

a) bevételi főösszege 122.820.000,- forint;

b) kiadási főösszege 122.820.000,- forint.”

**7. §** Az Ör. 10. § helyébe a következő rendelkezés lép:

10. § A Teréz Anya Szociális Integrált Intézmény (3/4. melléklet) 2021. évi:

a) bevételi főösszege 439.837.000,- forint;

b) kiadási főösszege 439.837.000,- forint.

**8. §** Az Ör. 11. § helyébe a következő rendelkezés lép:

11. §A költségvetési szervek létszámkerete 2021. január 1-jei időpontra 200,25 fő, melynek időbeli változását költségvetési szervenkénti megbontásban az 5. melléklet állapítja meg.

**9. §** (1)Az Ör. 1. melléklete az 1. melléklet szerint módosul.

(2) Az Ör. 1/1. melléklete a 2. melléklet szerint módosul.

(3) Az Ör. 1/2. melléklete a 3. melléklet szerint módosul.

(4) Az Ör. 1/4. melléklete a 4. melléklet szerint módosul.

(5) Az Ör. 1/5 melléklete az 5. melléklet szerint módosul.

(6) Az Ör. 1/6. melléklete a 6. melléklet szerint módosul.

(7) Az Ör. 1/7. melléklete a 7. melléklet szerint módosul.

(8) Az Ör. 1/8. melléklete a 8. melléklet szerint módosul.

(9) Az Ör. 1/9. melléklete a 9. melléklet szerint módosul.

(10) Az Ör. 2/1. melléklete a 10. melléklet szerint módosul.

(11) Az Ör. 2/1/1. melléklete a 11. melléklet szerint módosul.

(12) Az Ör. 2/2. melléklete a 12. melléklet szerint módosul.

(13) Az Ör. 3/1. melléklete a 13. melléklet szerint módosul.

(14) Az Ör. 3/2. melléklete a 14. melléklet szerint módosul.

(15) Az Ör. 3/3. melléklete a 15. melléklet szerint módosul.

(16) Az Ör. 3/4. melléklete a 16. melléklet szerint módosul.

(17) Az Ör. 4. melléklete a 17. melléklet szerint módosul.

(18) Az Ör. 5. melléklete a 18. melléklet szerint módosul.

(19) Az Ör. 8. melléklete a 19. melléklet szerint módosul

**10. §** (1) Ez a rendelet a kihirdetését követő napon lép hatályba, és hatályba lépését követő napon hatályát veszti.

dr. Tüske Róbert Papp Gábor jegyző polgármester

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2021. évi költségvetéséről szóló 8/2020. (II. 26.) rendelet módosítása

**Költségvetési hatása:** A 2021. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok módosítása befolyásolja a kötelezően ellátandó feladatok minőségét, az önként vállalt feladatok mennyiségét és azok színvonalát.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |